CELEX: 62018TN0507
Language: el
Date: 2018-08-24 00:00:00
Title: Υπόθεση T-507/18: Προσφυγή της 24ης Αυγούστου 2018 — Γαλλία κατά Επιτροπής

29.10.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 392/32
            
         
      Προσφυγή της 24ης Αυγούστου 2018 — Γαλλία κατά Επιτροπής
      (Υπόθεση T-507/18)
      (2018/C 392/40)
      Γλώσσα διαδικασίας: η γαλλική
      
         Διάδικοι
      
      
         Προσφεύγουσα: Γαλλική Δημοκρατία (εκπρόσωποι: F. Alabrune, D. Colas, A.-L. Desjonquères, S. Horrenberger και A. Alidière)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει εν μέρει την εκτελεστική απόφαση (ΕΕ) 2018/873 της Επιτροπής, της 13ης Ιουνίου 2018, για τον αποκλεισμό από τη χρηματοδότηση της Ευρωπαϊκής Ένωσης ορισμένων δαπανών που πραγματοποιήθηκαν από τα κράτη μέλη στο πλαίσιο του Ευρωπαϊκού Γεωργικού Ταμείου Εγγυήσεων (ΕΓΤΕ) και του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ), κατά το μέρος που εφαρμόζει κατ’ αποκοπήν διόρθωση 5 %, η οποία ισοδυναμεί με 1 945 435,39 ευρώ, όσον αφορά τις «Άλλες άμεσες ενισχύσεις — POSEI», λόγω «ανακριβούς λογιστικής καταχωρίσεως για ορισμένα φορτία μπανάνας», για τα οικονομικά έτη 2013, 2014, 2015 και 2016·
               
            
                  —
               
               
                  να καταδικάσει την Ευρωπαϊκή Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει έναν και μόνο λόγο, ο οποίος στηρίζεται σε πλάνη περί το δίκαιο στην οποία υπέπεσε η Επιτροπή στο πλαίσιο της διαδικασίας εκκαθαρίσεως ως προς τη συμμόρφωση προς την ενίσχυση της μπανάνας, καθόσον προέβη σε εσφαλμένη ερμηνεία της έννοιας της «εμπορίας» της πράσινης μπανάνας που ήταν επιλέξιμη για την ενίσχυση του προγράμματος ειδικών μέτρων λόγω του απομακρυσμένου και νησιωτικού χαρακτήρα ορισμένων περιφερειών (POSEI), το οποίο έχει εφαρμογή στην περίπτωση της Γουαδελούπης και της Μαρτινίκας.
      Ειδικότερα, πρώτον, η προσφεύγουσα ισχυρίζεται ότι η Επιτροπή προέβη σε εσφαλμένη ερμηνεία της έννοιας αυτής, η οποία αγνοεί το πεδίο εφαρμογής του εκτελεστικού κανονισμού (ΕΕ) 1333/2011 της Επιτροπής, της 19ης Δεκεμβρίου 2011, για τον καθορισμό προτύπων εμπορίας για τις μπανάνες, για τις διατάξεις ελέγχου τήρησης των εν λόγω προτύπων εμπορίας και για τις απαιτήσεις κοινοποίησης στον τομέα της μπανάνας (ΕΕ 2011, L 336, σ. 23).
      Δεύτερον, ισχυρίζεται ότι η ερμηνεία της εν λόγω έννοιας στην οποία προέβη η Επιτροπή απορρέει από εσφαλμένη εφαρμογή του άρθρου 76 του κανονισμού (ΕΕ) 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (ΕΕ 2013, L 347, σ. 671).